Keiserriket Vietnam

Keiserriket Vietnam (vietnamesisk: Đế quốc Việt Nam eller Việt Nam Đế quốc) var en kortvarig marionettstat under keiserriket Japan, som styrte over hele dagens Vietnam fra 11. mars 1945 til 23. august samme år. Bảo Đại fra Nguyễn-dynastiet var landets keiser, mens Trần Trọng Kim var statsminister.

I 1940 hadde Japan invadert Fransk Indokina, men etter korte stridigheter mellom japanske og franske styrker, samarbeidet de japanske okkupantene med de franske kolonimyndighetene. I 1945 igangsatte Japan et kupp mot disse myndighetene, og presset så sine vietnamesiske allierte til å erklære landet uavhengig i det som ble keiserriket Vietnam.

Etter Japans nederlag i andre verdenskrig erklærte Hồ Chí Minh, lederen for den kommunistiske gruppa Viet Minh, landet uavhengig, men først etter en langvarig krig mot franske styrker med allierte ble Việt Nam uavhengig, og delt i to mellom det kommunistiske Nord-Vietnam og det provestlige Sør-Vietnam.


Kategori:Vietnams historie
Kategori:Andre verdenskrig
Kategori:Tidligere stater i Sørøst-Asia
Kategori:Stater og territorier etablert i 1945
Kategori:Stater og territorier opphørt i 1945